Se adună transferurile pe care le ratează Florinel Coman. Becali insistă că vrea zeci de milioane de euro în schimbul atacantului, dar a fost pe punctul de a accepta prețul de 9 milioane, pe care era dispus să-l plătească Orlando City.

Clubul din Statele Unite ale Americii rămâne interesat de internaționalul român, numai că n-a reușit până acum să-l convingă pe Gigi să eșaloneze suma în rate de-a lungul a doi ani. Americanii au explicat că achitarea a 9 milioane de euro pe loc le-ar dezechilibra anul contabil, patronul FCSB a insistat că voia toți banii pe loc. Orlando îl evaluase, oricum, pe Coman la mai mult de 9 milioane.Suma aceasta acoperea doar 40 la sută din drepturile asupra fotbalistului. Becali ar fi păstrat 60 la sută dintr-un transfer viitor al atacantului în vârstă de 21 de ani.

Lui Gigi îi conveneau condițiile, numai că nu i-a plăcut modul în care primea banii, în mai multe tranșe. În general, el a insistat în toate negocierile pe care le-a purtat de-a lungul timpului să încaseze toți banii în momentul semnării actelor. Chiar a fost de acord să mai reducă prețul uneori, doar să nu fie eșalonați banii.

Pentru Coman, dezacordul dintre FCSB și Orlando City constituie o veste proastă. Americanii stabiliseră și salariul atacantului: 750.000 de euro în primul an din contract. Însemna un progres consistent, din moment ce Florinel e plătit cu 180.000 de euro în prezent. El a mai ratat salarii mai mari.Prin intermediul lui Marius Niculae, Sporting Lisabona a propus un preț de 5 milioane de euro în schimbul lui „Mbappe”. Becali a refuzat și acea ofertă. Sporting, cu care Boloni și Niculae au fost campioni în Portugalia, e un club-specialist în dezvoltarea tinerelor talente. Cristiano Ronaldo și Quaresma sunt numele cele mai cunoscute pe care le-a produs fabrica alb-verzilor. Coman a ratat șansa de a intra în același "incubator".

Alex Mitriță e garanția pentru români

Cum a ajuns Orlando să se gândească la români? Cluburile din MLS au în vedere Liga 1 de când Alex Mitriță a impresionat la New York, chiar din primul sezon pe care l-a petrecut în America. Olteanul a jucat 29 de meciuri în campionat și a marcat 12 goluri. Mitriță, 25 de ani, a fost cumpărat de la Craiova cu 8 milioane de euro. Plecarea în SUA l-a scos din echipa națională pentru o vreme. Micuțul atacant avusese un conflict cu Contra și selecționerul s-a folosit de distanță și de fusul orar ca să explice de ce nu-l mai convoca. Alex a revenit spre finalul campaniei de calificare la Euro, a marcat împotriva Norvegiei și și-a câștigat statutul de om important pentru echipa națională.

Orlando, penultimul loc, cu Nani golgeter

Orlando, clubul care l-a ofertat pe Coman, a terminat sezonul trecut pe penultimul loc în Conferința de Est. New York City, a lui Mitriță, a fost prima, dar a pierdut în „sferturi", faza următoare din competiție, și nu a putut continua lupta pentru trofeul de campioană. La Orlando a jucat și Nani, campion european cu Portugalia și fost la Manchester United în "era Ferguson", în cea mai bună perioadă a „diavolilor”. Nani are acum 33 de ani, a jucat 30 de partide în MLS și a înscris 12 goluri, exact câte a dat și Mitriță.

Citește și: